„ Mér líður eins og það sé enginn annar að tjá sig opinberlega um þetta mál , “ segir Lenya Rún Taha Karim um innrás Tyrkja í Norður-Sýrland sem hófst í október . „ Mér fannst það bara vera skylda mín sem Kúrda sem býr á Íslandi , á ótrúlega friðsamlegu svæði , að fylgjast með þessu , tala opinberlega og fá fólk til að hlusta á mig . “ Þann 9. október síðastliðinn hóf tyrkneski herinn innrás í norðurhluta Sýrlands , þar sem kúrdísku hernaðarsamtökin SDF og YPG hafa komið sér upp sjálfsstjórnarsvæðinu Rojava . Innrásin var gerð í kjölfar þess að Donald Trump Bandaríkjaforseti fullvissaði Recep Tayyip Erdoğan Tyrklandsforseta um að bandaríski herinn á svæðinu myndi ekki standa í vegi hins tyrkneska þrátt fyrir náið samstarf Bandaríkjamanna við kúrdísku hersveitirnar í baráttunni gegn hryðjuverkasamtökunum ISIS . Ungir jafnaðarmenn fordæmdu innrásina og fálæti Bandaríkjanna gagnvart henni í yfirlýsingu þann 15. október . Lenya er Íslendingur af kúrdískum uppruna sem nemur lögfræði við Háskóla Íslands og gegnir stöðu ritara hjá stúdentasamtökunum Röskvu . Hún á enn fjölskyldu í íraska hluta Kúrdistan sem hún heimsækir reglulega og bjó meðal annars hjá henni á árunum 2013 til 2016 . Kúrdar engu nær sjálfstæði „ Þegar ég sá þessa frétt fyrst fann ég hjartað mitt hreinlega brotna , “ segir Lenya . „ Ég var heima hjá mér , nývöknuð , og þá sá ég bara að árásin ætti að hefjast eftir tvo daga og að Bandaríkin ætluðu ekki að mótmæla þessum aðgerðum . Þegar ég sagði mömmu minni frá þessu heyrði ég hversu vonsvikin hún var . Þetta kom henni þó ekkert á óvart , né heldur frændum mínum eða bræðrum eða öðrum sem ég talaði við . Við vitum ekki alveg hvernig við eigum að fást við þetta því þetta hefur gerst svo oft að það er eiginlega engin leið út úr þessu lengur . “ Lenya vísar í illa meðferð stjórnvalda á Kúrdum , og þá sér í lagi í Anfal-þjóðarmorðið sem framið var á stjórnartíð Saddams Hussein árin 1986 til ’ 89 . Staða Kúrda í Írak , Sýrlandi og Tyrklandi hefur verið erfið síðustu öldina og hefur það stuðlað að viðleitni þjóðarinnar til að stefna að stofnun sjálfstæðs Kúrdistan . „ Ég verð samt að segja að ég held að við séum engu nær sjálfstæði , “ segir Lenya . „ Fyrir tveimur árum kusu um 90 til 95 prósent þjóðarinnar í íraska Kúrdistan að stofna sjálfstætt ríki , en það var ekkert tekið mark á þessu . Ég held að forseti kúrdíska sjálfstjórnarsvæðisins í Írak hafi efnt til þessarar þjóðaratkvæðagreiðslu bara til að halda friðinn , en það eru rosalega litlar líkur á að það gerist eitthvað þarna bráðlega . Þá þyrftum við Bandaríkin algjörlega í lið með okkur , og eftir þetta held ég að við séum aldrei að fara að treysta þeim aftur . Svo þyrfti Tyrkland að hætta að ofsækja okkur , en það er heldur ekki að fara að gerast á meðan við eigum þessa olíu sem er á landamærum Tyrklands og Sýrlands . Írak þyrfti líka að gefa okkur hundrað prósent sjálfstæði , og við erum með mjög mikla olíu þar líka , í íraska partinum af Kúrdistan . Ég veit ekki hvernig ætti að vinna úr þessu . “ Lenya segir að Kúrdar líti ekki til stjórnmálamannanna í íraska Kúrdistan til að gæta hagsmuna þeirra og berjast fyrir sjálfstæði . Það séu mun heldur hernaðarhreyfingar á borð við Varnarsveitir Kúrda ( YPG ) og Lýðræðissveitir Sýrlands ( SDF ) sem njóti trausts og stuðnings . „ Við erum með okkar eigin ríkisstjórn , forseta og forsætisráðherra , í íraska Kúrdistan en þau eru þannig séð ekki viljug til að gera neitt . Það er fólkið í Kúrdistan en ekki ríkisstjórnin sem vill stofna ríki . Pólitíkin í Kúrdistan hefur alltaf verið ótrúlega spillt . Við erum ekki búin að vera með starfandi ríkisstjórn síðan september 2018 . Ég held að bráðum verði stórmótmæli . Ég hef heyrt vini mína tala um það að þeir séu að fara að mótmæla og ég held að þetta muni fara mjög illa . “ „ Þeir hafa alltaf litið á okkur sem villimenn “ Meðlimir Varnarsveita Kúrda ( YPG ) í Sýrlandi . Aðspurð hvort hún telji að yfirstandandi mótmæli í Írak og Líbanon gætu smitast til Kúrdistan segir Lenya að mótmæli Kúrda gætu orðið enn meiri . „ Ástandið í Bagdad er hræðiegt . Það er verið að skjóta niður saklausa borgara fyrir að krefjast grundvallarréttinda eins og rafmagns , vatns og launa . Við erum að mótmæla fyrir sjálfstæðu ríki , þannig að ég held að þetta gæti jafnvel orðið verra . Í Kúrdistan og um allan heim eru vikuleg mótmæli fyrir sjálfstæðu Rojava og þau hafa farið friðsamlega fram hingað til . En ég held að eftir svona ár kannski , þá munu áherslurnar breytast og fólkið örugglega fara að mótmæla fyrir sjálfstæðu ríki af fullum krafti . “ Lenya segir að enginn fótur sé fyrir ásökunum tyrkneskra stjórnvalda um að Kúrdar í Rojava séu hryðjuverkamenn eða vilji Tyrklandi illt . „ Það er kolrangt . Allir Kúrdar vita að þetta er rangt . En Erdoğan er búinn að heilaþvo mjög marga Tyrki til þess að trúa þessu . Þessi árátta margra Tyrkja gegn Kúrdum hefur verið til staðar síðan í fyrri heimsstyrjöldinni eða jafnvel síðan Ottómanveldið var enn ríkjandi . Þeir hafa alltaf litið á okkur sem villimenn og viðurkenna ekki einu sinni að Kúrdar séu til . Þeir segja að Kúrdar séu af tyrkneskum uppruna , sem er alls ekki satt – við erum öll af assýrískum eða írönskum uppruna . Ég veit að það er kennt í tyrkneskum skólum að þegar Kúrdar , sem voru fjallaþjóð , hafi gengið í snjónum að vetri til hafi heyrst í fótataki þeirra „ kúrd , kúrd , kúrd “ , og að þaðan komi orðið Kúrdi . Þetta er algjör vitleysa . En olían á þessu svæði er auðvitað líka stór ástæða fyrir því að Tyrkir vilja ekki að við fáum sjálfstæði . “ Lenya telur að ásakanir um hryðjuverkatengsl Rojava séu fyrst og fremst tylliástæða Tyrkja fyrir landvinningum á kostnað Kúrda sem búa á sýrlensku yfirráðasvæði . Hún bendir meðal annars á það að Facebook-síða tengd Hulusi Akar , varnarmálaráðherra Tyrklands , hafi í október birt kort þar sem landamæri Tyrklands voru þanin langt inn í Sýrland og Írak . „ Kúrdistan er þekkt fyrir að eiga góðar olíuauðlindir . Ef við værum með venjulegar auðlindir eins og Ísland , náttúrulegt vatn eða eitthvað , þá væri þetta ekki svona mikið mál . Svo er ég bara rosalega hrædd um að þeir nái að teygja sig lengra inn , inn í íraska partinn . Öll fjölskylda mín á heima þar og eins og er eru þau í svolítilli hættu , en ef þeir ná að teygja sig lengra út veit ég ekki hvað verður um þau . “ Áður hefur Lenya sakað Trump Bandaríkjaforseta um að gefa grænt ljós á þjóðarmorð með fálæti sínu gagnvart innrásaráætlun Erdoğans og telur hún framvindu atburða síðan innrásin byrjaði renna stoðum undir þann grun . „ Ég hef séð mörg myndbönd frá átakasvæðunum , en málið er að það eru líka margir öfgaíslamskir vígahópar byrjaðir að berjast við hlið Tyrkja . Það er varla hægt að sjá muninn , hvaða árásir tyrkneski herinn er að gera og hvaða árásir öfgaíslamistar eru að gera . ISIS er líka farið að spretta aftur upp á svæðinu út af innrásinni . Tyrkland sprengdi til dæmis óvart upp fangelsi þar sem um 800 íslamistar voru í haldi og margir þeirra eru farnir að berjast á ný . Allt er þetta samt sem áður á ábyrgð tyrkneska hersins . Hann byrjaði þessi átök . “ Aðspurð hvaða viðbrögð hún myndi vilja sjá af hálfu Íslendinga og sambærilegra ríkja segir Lenya að hún myndi vilja að Alþingi viðurkenndi Kúrdistan sem sjálfstætt ríki . „ Það yrði erfitt , ég veit það , en Ísland var eitt fyrsta ríkið sem viðurkenndi Palestínu sem sjálfstætt ríki . Af hverju geta Íslendingar ekki gert það sama með Kúrdistan ? “